CELEX: 32016D2314
Language: da
Date: 2016-12-19 00:00:00
Title: Rådets afgørelse (FUSP) 2016/2314 af 19. december 2016 om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA)

20.12.2016   
               
               
                  DA
               
               
                  Den Europæiske Unions Tidende
               
               
                  L 345/62
               
            RÅDETS AFGØRELSE (FUSP) 2016/2314
      af 19. december 2016
      om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA)
      RÅDET FOR DEN EUROPÆISKE UNION HAR —
      under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
      under henvisning til forslag fra Unionens højtstående repræsentant for udenrigsanliggender og sikkerhedspolitik, og
      ud fra følgende betragtninger:
      
                  (1)
               
               
                  Rådet vedtog den 18. maj 2015 afgørelse (FUSP) 2015/778 (1).
               
            
                  (2)
               
               
                  Den 20. juni 2016 vedtog Rådet afgørelse (FUSP) 2016/993 (2), der ændrede afgørelse (FUSP) 2015/778 ved at tilføje to supplerende opgaver til mandatet for EUNAVFOR MED operation SOPHIA, nemlig kapacitetsopbygning i og uddannelse af den libyske kystvagt og flåde og bidrag til informationsdeling og gennemførelse af FN's våbenembargo på åbent hav ud for Libyens kyst.
               
            
                  (3)
               
               
                  Sikkerhedsgodkendelsen af mulige praktikanter fra den libyske kystvagt og flåde bør gøres mere effektiv ved at udveksle oplysninger med INTERPOL, Den Internationale Straffedomstol og Amerikas Forenede Stater samt med medlemsstaterne, De Forenede Nationers støttemission i Libyen (UNSMIL), Den Europæiske Politienhed (Europol) og Det Europæiske Agentur for Grænse- og Kystbevogtning (Frontex).
               
            
                  (4)
               
               
                  Udveksling af oplysninger i forbindelse med gennemførelsen af FN's våbenembargo på åbent hav ud for Libyens kyst bør tillades op til niveauet »SECRET UE/EU SECRET«.
               
            
                  (5)
               
               
                  Der bør indføres mulighed for, at EUNAVFOR MED operation SOPHIA kan udveksle oplysninger med INTERPOL i forbindelse med bekæmpelse af menneskehandel eller våbenembargoen.
               
            
                  (6)
               
               
                  Desuden bør Den Udenrigs- og Sikkerhedspolitiske Komité (PSC) have beføjelse til at bemyndige Unionens højtstående repræsentant for udenrigsanliggender og sikkerhedspolitik (»HR«) til i nødvendigt omfang at udveksle oplysninger med relevante tredjelande og internationale organisationer for at opfylde de operationelle behov, som EUNAVFOR MED operation SOPHIA har.
               
            
                  (7)
               
               
                  HR bør have bemyndigelse til at delegere tilladelserne til at videregive klassificerede informationer og til at indgå ordninger med henblik herpå, jf. afgørelse (FUSP) 2015/778.
               
            
                  (8)
               
               
                  Nødvendigheden af, at EUNAVFOR MED operation SOPHIA overholder gældende ret, når den indsamler, lagrer og udveksler personoplysninger og beviser, bør understreges.
               
            
                  (9)
               
               
                  Afgørelse (FUSP) 2015/778 bør ændres i overensstemmelse hermed —
               
            VEDTAGET DENNE AFGØRELSE:
      Artikel 1
      I afgørelse (FUSP) 2015/778 foretages følgende ændringer:
      
                  1)
               
               
                  Artikel 2, stk. 4, affattes således:
                  »4.   EUNAVFOR MED operation SOPHIA kan i overensstemmelse med gældende ret indsamle og lagre personoplysninger om personer, der er taget om bord på skibe, der deltager i EUNAVFOR MED operation SOPHIA, vedrørende karakteristika, der vil kunne bidrage til at identificere dem, herunder fingeraftryk, samt følgende oplysninger, bortset fra øvrige personoplysninger: efternavn, pigenavn, fornavne og eventuelle kaldenavne eller påtagede navne, fødselsdato og fødested, nationalitet, køn, bopæl, erhverv og opholdssted, kørekort, identifikationsdokumenter og pasoplysninger. Den kan fremsende disse oplysninger og oplysninger vedrørende de fartøjer og det udstyr, der anvendes af disse personer, til de relevante retshåndhævende myndigheder i medlemsstaterne og/eller til kompetente EU-organer.«
               
            
                  2)
               
               
                  Artikel 2a, stk. 5, affattes således:
                  »5.   I det omfang det er nødvendigt som følge af den støtteopgave, der er omhandlet i stk. 1, kan EUNAVFOR MED operation SOPHIA indsamle, lagre og udveksle oplysninger med medlemsstaterne, kompetente EU-organer, UNSMIL, Europol, INTERPOL, Frontex, Den Internationale Straffedomstol og Amerikas Forenede Stater, herunder personoplysninger, der er indsamlet til brug for sikkerhedsgodkendelse af mulige praktikanter, forudsat at de skriftligt har givet deres samtykke hertil. Endvidere kan EUNAVFOR MED operation SOPHIA indsamle og lagre nødvendige lægelige og biometriske oplysninger om praktikanter, forudsat at de skriftligt har givet deres samtykke hertil.«
               
            
                  3)
               
               
                  Artikel 2b, stk. 1, affattes således:
                  »1.   Som led i sin støtteopgave med at bidrage til gennemførelsen af FN's våbenembargo på åbent hav ud for Libyens kyst skal EUNAVFOR MED operation SOPHIA indsamle og udveksle informationer med relevante partnere og agenturer gennem mekanismerne i planlægningsdokumenterne med henblik på at bidrage til et omfattende maritimt situationskendskab i det aftalte indsatsområde som defineret i de relevante planlægningsdokumenter. Hvis disse informationer klassificeres til og med klassificeringsgraden »SECRET UE/EU SECRET«, kan de udveksles med relevante partnere og agenturer i overensstemmelse med Rådets afgørelse 2013/488/EU (*1) og baseret på ordninger indgået på operationelt plan i overensstemmelse med artikel 12, stk. 9, i nærværende afgørelse og under fuld overholdelse af principperne om gensidighed og inklusivitet. Klassificerede informationer, der modtages, behandles af EUNAVFOR MED operation SOPHIA uden nogen sondring mellem de ansatte og udelukkende på grundlag af operative krav.
                  
                     (*1)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).«"
						
               
            
                  4)
               
               
                  Artikel 2b, stk. 3, affattes således:
                  »3.   I overensstemmelse med de relevante resolutioner fra FN's Sikkerhedsråd, herunder FN's Sikkerhedsråds resolution (UNSCR) 2292 (2016), kan EUNAVFOR MED operation SOPHIA under inspiceringen i overensstemmelse med stk. 2 indsamle og lagre beviser, der er direkte relateret til transport af genstande, som er forbudt i henhold til våbenembargoen mod Libyen. Den kan fremsende sådanne beviser til de relevante retshåndhævende myndigheder i medlemsstaterne og/eller de kompetente EU-organer i overensstemmelse med gældende ret.«
               
            
                  5)
               
               
                  Artikel 12 affattes således:
                  »Artikel 12
                  Videregivelse af information
                  1.   HR har om nødvendigt og i overensstemmelse med EUNAVFOR MED operation SOPHIAs behov bemyndigelse til at videregive ikkeklassificerede EU-dokumenter, der vedrører Rådets forhandlinger om operationen, og som er omfattet af tavshedspligt i henhold til artikel 6, stk. 1, i Rådets forretningsorden (*2), til udpegede tredjelande, internationale organisationer og internationale agenturer. PSC udpeger efter en konkret vurdering de pågældende tredjelande, internationale organisationer og internationale agenturer.
                  2.   HR har om nødvendigt og i overensstemmelse med EUNAVFOR MED operation SOPHIAs behov bemyndigelse til i henhold til afgørelse 2013/488/EU at videregive følgende af EU's klassificerede informationer, som er udarbejdet med henblik på operationen, til udpegede tredjelande, internationale organisationer og internationale agenturer og under fuld overholdelse af principperne om gensidighed og inklusivitet:
                  
                              a)
                           
                           
                              til og med den klassifikationsgrad, der findes i de relevante informationssikkerhedsaftaler indgået mellem Unionen og den pågældende tredjestat, eller
                           
                        
                              b)
                           
                           
                              til og med klassifikationsgraden »CONFIDENTIEL UE/EU CONFIDENTIAL« i andre tilfælde.
                           
                        PSC udpeger efter en konkret vurdering de pågældende tredjelande, internationale organisationer og internationale agenturer.
                  3.   Klassificerede informationer, der modtages, behandles af EUNAVFOR MED operation SOPHIA uden nogen sondring mellem de ansatte og udelukkende på grundlag af operative krav.
                  4.   HR har også bemyndigelse til i overensstemmelse med EUNAVFOR MED operation SOPHIAs operative behov og i overensstemmelse med afgørelse 2013/488/EU at videregive EU-klassificerede informationer til og med klassifikationsgraden »RESTREINT UE/EU RESTRICTED«, som er udarbejdet med henblik på EUNAVFOR MED operation SOPHIA, til FN.
                  5.   HR har bemyndigelse til i overensstemmelse med EUNAVFOR MED operation SOPHIAs operationelle behov at videregive relevante oplysninger, herunder personoplysninger, til INTERPOL.
                  6.   Indtil der indgås en aftale mellem Unionen og INTERPOL, kan EUNAVFOR MED operation SOPHIA udveksle sådanne oplysninger med det nationale centralbureau for INTERPOL i medlemsstaterne i overensstemmelse med ordninger, der skal indgås mellem den øverstbefalende for EU-operationen og chefen for det relevante nationale centralbureau.
                  7.   I tilfælde af specifikke operative behov har HR bemyndigelse til i overensstemmelse med afgørelse 2013/488/EU at videregive eventuelle EU-klassificerede informationer til de retmæssige libyske myndigheder til og med klassifikationsgraden »RESTREINT UE/EU RESTRICTED«, som er udarbejdet med henblik på EUNAVFOR MED operation SOPHIA.
                  8.   HR har bemyndigelse til at indgå de ordninger, der er nødvendige for at gennemføre bestemmelserne om informationsudveksling i denne afgørelse.
                  9.   HR kan delegere bemyndigelserne til at videregive informationer og muligheden for at indgå de i denne afgørelse omhandlede ordninger til embedsmænd i EU-Udenrigstjenesten, den øverstbefalende for EU-operationen eller den øverstbefalende for EU-styrken i overensstemmelse med bilag VI, afsnit VII, i afgørelse 2013/488/EU.
                  
                     (*2)  Rådets afgørelse 2009/937/EU af 1. december 2009 om vedtagelse af Rådets forretningsorden (EUT L 325 af 11.12.2009, s. 35).«"
						
               
            Artikel 2
      Denne afgørelse træder i kraft på dagen for vedtagelsen.
      
         Udfærdiget i Bruxelles, den 19. december 2016.
         
            
               På Rådets vegne
            
            L. SÓLYMOS
            
               Formand
            
         
      
      
         (1)  Rådets afgørelse (FUSP) 2015/778 af 18. maj 2015 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA (EUT L 122 af 19.5.2015, s. 31).
      
         (2)  Rådets afgørelse (FUSP) 2016/993 af 20. juni 2016 om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA) (EUT L 162 af 21.6.2016, s. 18).